Se bildene som ble for sterke for staten

LOVLIG: Skal Bryggeriforeningen ha bilder på nettsidene sine, må de presenteres slik: Med en god, gammeldags pornosladd. Hvis du ikke synes det blir for sterk kost, kan du se originalbildet nederst i saken. Foto: BRYGGERIFORENINGEN

Får gigantbøter dersom de fjerner pils-sladden

(VG Nett) Dersom Bryggeriforeningen tar bort denne sladden, blir de belønnet med 25.000 kroner i bøter - hver eneste dag.

Rune Thomas Ege

Oppdatert 14. februar 2012

Artikkelen er over åtte år gammel

- Her har norske myndigheter innført «pornosladd» på alle nettsider som er drevet av norske bryggerier, sier Petter Nome, direktør for Bryggeri- og drikkevareforeningen (BROD), til VG Nett.

I går ga Markedsrådet Helsedirektoratet fullt medhold i striden mot bryggerinæringen. Dermed må norske bryggerier og Bryggeriforeningen fortsatt holde alle bilder av øl og ølflasker borte fra nettsidene sine - eller beholde de store, svarte sladdene som pryder nettsidene i dag.

- Vedtaket får en del surrealistiske utslag. På NRK 1 kan du flere timer hver eneste helg se norske alpinutøvere og skiskyttere med reklame for utenlandske ølmerker. Samtidig er norsk øl underlagt totalt hemmelighold, sier Nome.

FØR OG ETTER: Bryggeriforeningen har til og med måttet endre pressebildene på nettsidene sine. Øverst er Petter Nome på sitt gamle pressebilde. Nederst er direktøren på sitt nye, myndighetsgodkjente bilde. Foto: BRYGGERIFORENINGEN

Også Aass Bryggerier må fjerne ølbildene og omtalen av øl fra sine nettsider . Bryter de forbudet, må de ut med 10.000 kroner i dagsbøter. Bryter bransjeforeningen reglene, ligger de enda dårligere an. Dagsbøtene for BROD er satt til 25.000 kroner.

- Jeg synes dette er urimelig. Det henger ikke på greip. Det er så mye alkoholreklame rundt oss. Da alkoholloven ble vedtatt i 1975 var det ikke noe internett. Nå er alkoholreklame bare et tastetrykk unna, sier bryggeridirektør Terje Aass til Drammens Tidende.

Alkoreklame på TV

Samtidig er norske myndigheter under press for å tillate alkoholreklame. Med mindre regjeringen legger ned veto mot direktivet for audiovisuelle medietjenester (AMT), kan norske TV-kanaler som sendes fra utlandet trolig sende alkoholreklame i løpet av våren.

- Det betyr at TV3 og flere TVNorge-kanaler snart kan sende reklame for Smirnoff, mens vi ikke får lov til å informere om Frydenlunds Vørterøl. Vi får ikke en gang lov til legge ut nøktern informasjon på nettsidene våre, sier Nome.

Vedtaket fra Markedsrådet opprettholder det Helse- og sosialdirektoratet tidligere har vedtatt: Verken BROD, Aass eller noen av de andre norske bryggeriene får lov til å omtale øl på sine nettsider. De får heller ikke bruke bilder av øl - selv ikke sine egne flasker og bokser.

- Alle kommersielle alkoholprodusenter verden rundt har sine egne nettsider. Sterkøl kan du lese alt du trenger på nettsidene til Vinmonopolet. Men vanlig svakøl og pils skal altså sensureres bort. For de små, norske aktørene er dette veldig ille. De får ikke lov til å informere om sine egne produkter, sier Nome.

Artikkelen fortsetter under bildet!

ULOVLIG: Dette bildet måtte Bryggeriforeningen fjerne fra nettsidene sine, fordi norske myndigheter mener det er ulovlig alkoholreklame. Foto: BRYGGERIFORENINGEN



De siste årene har både jule- og sommerølet til lille Berentsens brygghus i Egersund vært blant vinnerne i VGs omfattende øltester. Men det resultatet får ikke daglig leder Harald Berentsen lov til å skryte av.

Legger han ut en lenke til VG-testene - eller hvilke som helst andre øltester - på sine nettsider, risikerer han kjempebøter for ulovlig alkoholreklame.

- Det er en fortvilende situasjon. Vinmonopolet har egne magasiner og omfattende nettsider, mens vi ikke en gang får lov til å legge ut en lenke på nettsidene våre. Vi kan ikke forstå at en test som er skrevet av en uavhengig nyhetsredaksjon plutselig blir til reklame når det lenkes til fra våre nettsteder, sier Berentsen.

Det er ikke Markedsrådet enige i.

FORTVILER: Her er daglig leder Harald Berentsen ved Berentsens Brygghus fotografert under den årlige oktoberfesten i Egersund. Selv om han vinner VGs øltester, får han ikke fortelle om det på sine egne nettsider. Foto: BERENTSENS BRYGGHUS

- Lenker som knyttes opp mot produkttester, best i test, kåringer og lignende, vil lett anta karakteren av kommunikasjon som har til formål å fremme salget av alkoholholdig drikk. At slike henvisninger også vil omtale produkter som scorer dårlig, kan ikke ses å være noe avgjørende argument i motsatt retning. Over tid vil også denne typen produktomtaler trolig ha positiv reklameeffekt for medlemsbedriftene, skriver Markedsrådet i dagens vedtak.

I forrige runde av striden fikk ølbryggerne støtte fra Norsk Redaktørforening. I saksframlegget til markedsrådet viser de til et intervju i fagbladet Journalisten der assisterende generalsekretær Arne Jensen mener det kan være i strid med Menneskerettskonvensjonen å skille mellom hvem som skal ha anledning til å formidle hvilken type informasjon, skriver NTB.

Ber om lovendring

Nå ber Bryggeriforeningen helse- og omsorgsminister Anne-Grete Strøm-Erichsen (Ap) om å gripe inn og endre lovverket mot alkoholreklame.

- Vi har sendt en e-post til Helse- og omsorgsdepartementet der vi ber dem se på lovverket. Det er på tide at det blir mer i takt med 2012 enn når det ble innført i 1975. Vi vet at vårt syn har bred støtte, både i de fleste opposisjonspartiene og langt inn i regjeringspartiene, sier Petter Nome.

Overfor VG Nett bekrefter Helse- og omsorgsdepartementet at de har mottatt brevet. Departementet ønsker likevel ikke å kommentere det før de har fått lest det ordentlig.

Helsedirektoratet er imidlertid fornøyd med Markedsrådets vedtak.

- Vi er tilfreds med at Markedsrådet har gitt direktoratet fullt medhold i saken, og at de avviser at det har skjedd noen form for usaklig forskjellsbehandling av aktører, sier avdelingsdirektør Anne Hafstad i Helsedirektoratet til NTB.

I Egersund, der familien Berentsen har drevet brusfabrikk og bryggeri siden 1895, håper fjerde generasjon Berentsen at politikerne nå vil ta tak i saken.

- Dette er blodig urettferdig. Vi har forståelse for at Norge fører en restriktiv alkoholpolitikk, og Bryggeri- og drikke vareforeningen støtter et generelt forbud mot alkoholreklame. Men jeg håper på en løsning, og at politikerne vil snu. Dette handler om norsk bryggetradisjon og norske arbeidsplasser, sier Harald Berentsen.

FORBUDT: Dette bildet er regnet som reklame, og kan ikke legges ut på nettsidene til noen norske bryggerier. Synes du det blir for drøyt, kan du se bildet Markedsrådet har godkjent øverst i saken. Foto: BRYGGERIFORENINGEN

Publisert: 14.02.12 kl. 06:39 Oppdatert: 14.02.12 kl. 11:20

Les også

Mer om Vin